
R A P O R T


asupra   propunerii  legislative  privind  modificarea  şi completarea Ordonanţei Guvernului nr.22/1992 privind finanţarea  ocrotirii  sănătăţii,  completată  prin  norme metodologice şi aprobată prin Legea nr.114/1992.





		Conform prevederilor art.86 din Regulamentul Camerei Deputaţilor, cu adresa nr.81 din 27 mai 1997, Biroul Permanent a trimis Comisiei juridice, de disciplină şi imunităţi pentru dezbatere în fond, propunerea legislativă privind modificarea  şi completarea Ordonanţei Guvernului nr.22/1992 privind finanţarea  ocrotirii  sănătăţii,  completată  prin  norme metodologice şi aprobată prin Legea nr.114/1992 iniţiată de domnii deputaţi Adrian Tudor Moroianu - Geamăn, Liviu Negoiţă şi Didi Spiridon.


		Propunerea legislativă a fost avizată favorabil de către Comisia pentru sănătate şi familie şi Comisia pentru drepturile omului, culte şi problemele minorităţilor naţionale.


		Comisia pentru buget, finanţe şi bănci, sesizată de asemenea în avizare, a propus prin avizul nr.378 din 31 martie 1998, trimis Comisiei juridice, de disciplină şi imunităţi, respingerea cu majoritate de voturi a propunerii legislative pentru următoarele considerente:


		- Prevederea referitoare la direcţionarea unor venituri spre anumite categorii de cheltuieli contravine principiului despersonalizării veniturilor bugetare şi poate avea efecte negative în utilizarea resurselor.


		- In ceea ce priveşte propunerea  de stabilire a unor contribuţii asupra veniturilor realizate din exploatarea jocurilor de noroc, în condiţiile în care aceste activităţi nu afectează în mod direct starea de sănătate a populaţiei şi deci nu presupune cheltuieli suplimentare pentru asigurarea sănătăţii, nu se justifică instituirea de taxe cu această destinaţie.


		Intrucât prin propunerea legislativă, se fac modificări care au implicaţii asupra bugetului de stat, în conformitate cu prevederile art.110(1) din Constituţia  României, s-a solicitat şi punctul de vedere al Guvernului României care în răspunsul  său, consideră de asemenea că nu se justifică supunerea acestei iniţiative legislative spre dezbatere şi adoptare.


		In urma examinării propunerii legislative în şedinţa din 2 aprilie 1998, Comisia juridică, de disciplină şi imunităţi a hotărât cu majoritate de voturi, că aceasta nu poate fi acceptată şi  propune Plenului Camerei Deputaţilor respingerea acesteia, pentru considerentele de natură economică şi financiară avute în vedere de către Comisia pentru buget, finanţe şi bănci, astfel cum au fost expuse mai sus.


		De asemenea, menţionăm că Ordonanţa Guvernului nr.22/1992 a mai fost modificată implicit, prin art.40 din Legea bugetului de stat pe anul 1997  - nr.72/1997 - articol prin  care se stabilesc detaliat atât capitolele de venituri şi cheltuieli, cuantumul cotei datorate, cât şi destinaţiile sumelor pe categorii de cheltuieli. In plus, se prevede deducerea anterioară momentului contribuţiei, a accizelor şi a TVA datorate bugetului de stat.

